khistorydata/jeongjo-sjw-relations huggingface dataset:
정조 13년 · 목
政院啓言明日殿座承旨當爲備員而都承旨金憙受由在外何以爲之乎敎曰許遞政官牌招開政衆所共知老病情勢外以在京無故人差出待下批牌招察任又敎曰明日殿座侍臣不可不備員在外及未肅拜人許遞政官牌招開政以在京無故人差出○以金載瓉爲承旨安策爲修撰徐有隣爲藝文提學徐郁修爲執義宋銓爲司諫趙恪爲持平李敬五爲校理閔昌爀爲副校理韓光近爲修撰總府啓言明日親臨殿試時寶劍侍衛不可不備員身病與差祭人員合有變通之道請令該曹卽爲口傳差出敎以許遞今日政差出>○以趙瓊爲都總管李聖圭閔鍾顯李獻慶李鎭翼柳鎭恒爲副總管○因寶劍望筒敎以未肅拜及在外總管許遞今日政差出○以徐有寧爲都總管申大升李重馥金魯淳爲副總管
정조 13년 · 강
以尹塾爲禮曹判書金魯淳爲參判前望也
정조 13년 · 목
敎曰殿試及唱榜禮曹堂上不可不備員在外堂上許遞前望單子入之待下批牌招察任
정조 13년 · 강
判下全羅道殺獄回啓
정조 13년 · 목
刑曹啓言全州罪人吳奉太推擠李福男致死事當初相爭雖出於酒後戲劇畢竟致命的由於執髻推擠一仆不起非徒證招之分明仍以殞絕又是渠自服而頭部傾歪明是頭骨之折傷則烏得免正犯乎請嚴訊取服如法償命古阜罪人朴九元足踼金太明致死事痕損狼藉於要害證招明的於參左牛隻買賣千渠甚事而突出毆打猶以逞憤之心不有添症之慮扶曳頃刻將死之人有此十里觸風之行正犯更無可疑請各別嚴訊期於取服海南罪人李春才毆打金▣才致死事頭顱之血癊脇骨之靑黯分寸闊大形症深重致命在於八日之內渠招自服而傷處明的正犯更無可疑請各別嚴刑期於取服敎曰全州囚吳奉太閧起於戲戲崇於醉其事則至微其情則無他而折項之痕屍帳如彼其狼藉致命之由證招如彼其丁寧國有三尺焉逭償命似此處斷當如法處決以慰死者之冤更加嚴刑期於得情事分付道臣古阜囚朴九元賣牛於渠無關因此起鬧竟成殺死傷處與詞證無一不分明渠所謂毆打之別有他人云云可見其死中求生然痕損之如是爛漫決非一人一時所可下手令道伯出意見親執嚴問於看證宋禿邑金處如有疑端更卽論理狀聞後稟處海南囚李春才打殺▣才一款渠亦不敢發明成獄償命無容但已然其所謂看證諸招多不明白或云未免毆打或云只聞其聲或云被打輕重無以知得揆以獄體疏忽極矣更令道伯申飭推官被打邊自仆邊何者爲較重出意見盤問待其歸一如無違端仍前同推之意狀聞否則論理回啓以待稟處事分付又啓言樂安罪人孫病入老味各別嚴刑期於取服崔或同則各別譏詷之意分付道臣屍親檢推之時以其弟舍毛之名納供官家當初推捉大是不察兩檢官請令該府拿問處之敎曰檢官拿處事依回啓施行而樂安囚孫病入老味德太之立證一可疑也病中之送藥二可疑也疑端如此此獄正犯似無出於病入老味而觀於名字可知其素所抱病之漢事端由於崔或同下手亦在於或同妻而或同與其妻忽地逃避卽此安知無眞箇奸情乎屍親之告老味不告或同妻未可謂之果有裁度以此以彼待究竟成獄猶之可也獨執老味番番訊推未知其爲當病入老味則姑爲保放或同夫妻嚴飭跟捕待捉來令道伯一處會推期於査得元犯仍令卽爲具由狀聞五十日限內如不捉納各鎭營將直以拿問重勘之意狀聞事竝分付
정조 13년 · 강
式年文科會試出榜詣闕
정조 13년 · 목
幼學洪宗涉居首
정조 13년 · 강
施砥平鄕軍捉虎賞典
정조 13년 · 목
敎壯勇營曰鄕軍設置之後砥平軍最醇實能技藝手捉猛虎自擔來納極爲可嘉先再三殺賞及對擧賞依後錄特爲都給該哨軍文岳只處以爲奬勸之地
정조 13년 · 목
敎曰前都廳金履成擧措朝體之虧損誠如左相箚語以是問政之前先施譴罷之典予則錯謂事已了而罪已勘觀於再尋箚再空還而始覺處分之太歇朝體緣此益虧益損而致有大臣難進不安之擧予之昧於敬大臣之義有如是達宵慙歎待朝呼寫爲今究竟莫如加律於履成以啓左相進身之路履成爲先加施削職之典使虧損之朝體得以整理
정조 13년 · 강
遣史官傳諭于左議政李性源
정조 13년 · 목
政院啓言議政府錄事來言左議政李性源以爲昏謬顚錯自陷大戾傳敎之下驚惶震懍走伏金吾門外仍納命召敎曰作鬧者譴罷而卿猶空送銓官者屢矣於是乎又不得不加施譴削一則尊朝體一則敬大臣予之此擧謂之昨非今覺則可也在卿有何引義之端乎觀此啓語以傳敎爲引未知傳敎中何句爲礙眼知當卽改以安卿心玆遣史官諭予欲改句語之意卿須附奏勿待命事傳諭仍傳命召又啓言左議政李性源又使錄事來言天奪其魄罪戾層積聖批之下轉益震剝泥首席稿仍爲胥命敎以俄聞史官回奏之言傳敎句語雖無礙眼言者則被罪卿不得共被爲胥命之處義云聞來不勝大訝惑此必史官誤傳不然昨日兩箚豈以受侮於郞官朝體之虧損爲難膺之大防乎方欲嚴處誤傳之史官申勉勿辭還第際又見再次待命啓語執愈緊而引益固甚至有奪魄席稿等語此何說也此何擧也以予寡昧萬無區別分析於昨今同異之擧噫卿大官也予所倚毗何如春待何如而寧忍爲此難曉之處義於寡昧之前使寡昧昧於酬接之方耶予今辭竭無以慰譬所望惟在安心還第康濟國事此八字此意更遣史官傳之仍以勿待命事傳諭命召一體傳授
정조 13년 · 강
命咸昌縣失火民人加給恤典
정조 13년 · 목
慶尙監司洪檍狀啓去月二十四日夜咸昌縣民戶三十四戶失火嚴飭顧助俾卽安接統戶姓名成册上送敎以被燒民戶若是夥然元恤典外加給穀物期於從速結構奠接事令廟堂申飭行會
정조 13년 · 강
遞承旨韓晚裕
정조 13년 · 목
敎曰嶺伯狀聞關係民事而黃籤有此誤書邑名致煩提問未免判下之遲滯政院事極爲駭然當該承旨遞差前望單子入之待下批牌招察任
정조 13년 · 강
遞校理李祉永副校理權坪
정조 13년 · 강
命湖南伯還餉加分狀啓依請施行
정조 13년 · 목
以元還餉留庫中四分一加分爲請故也
정조 13년 · 강
全羅監司尹行元上疏辭職賜例批
정조 13년 · 목
因文會避嫌啓辭敎以如爾喜事之人久置言地無益於繩糾徒亂寅協之治依啓
정조 13년 · 강
命兵判鄭好仁問啓
정조 13년 · 목
政院啓言問于鄭好仁處則以爲內乘差出命下之後該寺草望卽爲擬送而臣在私次晚始得見望單之一邊書入未及周思下吏之趁速來往不能董飭以致擧行之稽緩莫非昏謬顚錯之致云矣
정조 13년 · 강
汰中官鄭喜僑飯監申得文
정조 13년 · 목
以薜里內官金昌逵手本敎曰今番營巾廳▣饋時水剌間所用大口不待啓下公事只以中官口傳無難進排前後申飭何如此路一開後弊何言況丙申以後雖微物事關度支經費未嘗以口傳分付亦未嘗不以自政院啓下則今焉敢如是違越近日雖有新創之謬例有此先進排之擧云而旣聞之後不可尋常處之當該中官及飯監爲先汰去竝令攸司嚴加科罪徑先進排該司郞官拿問處之謬例始初時中官當嚴處該郞官亦當處分令該曹査實草記以此以彼戶曹不能照管之致該色堂郞亦爲推考○刑曹啓言飯監申得文杖一百放送中官鄭喜僑請移義禁府處之允之○義禁府以喜僑待命啓請拿囚敎以旣已汰去放送
정조 13년 · 강
御熙政堂行文臣講製製述試官金熤鄭昌順徐鼎修對讀官李敬一李泰永南鶴聞申應顯講試官金熤李在簡洪秉▣參考官金履正李義綱鄭存中兪彥修
정조 13년 · 목
以本朝校書館進加髢申禁事目爲箋題以不試故藝爲論題以雨甚命製述試官以下率應製人等詣仁政殿月廊懸題收券以來命開講前持平朴瑞源詩傳略居首命科次兵曹正郞李福潤表三下居首兵曹正郞兪漢人論三下居首○科次訖予謂判府事金熤曰近日公然以左相之事酬應甚難矣卿亦知其事乎熤曰得見朝報而略知之矣予曰徒見朝報而何能詳其裏面也左相事豈不怪哉再昨箚子則以朝體虧損爲言昨日待命以不得與金履成同勘爲言今日上疏則以三件事引罪三日所言每每各異予不知其適從矣大抵金履成事亦涉過矣於渠不當之事惹起鬧端予亦以爲過矣然趙時偉尙今生置致使世道人心莫可收拾國人喧騰之說雖或諉之無對證而若必欲證據則有倍於國人所言者甚多予亦可言其一二矣雖直箇戚里予之不用戚臣已有斷定於心者渠則有何戚里之可稱而隱然自居賣權怙勢其凶惡可殺之罪非但國人之所言而已時偉之前後爲承旨凡幾次而未嘗一番順遞故院中至以趙奉事稱之於此可知其罪狀之素著矣左相以李義綱爲完伯首薦終非避嫌之道聖人以下則嫌之一字不可不避金履成之言雖或過當惟當受以爲罪豈可費辭陳箚乎熤曰左相此擧臣亦以爲不善爲之矣予曰若無陳箚之事而雍容巽謝豈有此葛藤也金履成之言言則是矣義理所在雖使夏賊之弟言之不可爲非斥況履成有何釁累而如是乎湖南伯異於他道嶺伯則猶或可也而至於完伯遽然首薦左相事極放恣矣予對大臣發此言雖知其失言而左相豈不慨然乎辛壬義理則彼此專以忠逆爲主此忠則彼逆彼忠則此逆矣今世之人惟以黨同伐異爲事向者有吳翼煥疏今又有此事若此不已則世道之憂其有極哉左相今番之擧亦出於私之一字完伯再次薦望又以尹師國爲首擬與義綱有何異同義綱則予甚悶憐以逆賊親査豈可見枳而人言旣出則雖欲赴任其可得乎熤曰人言旣如此朝家雖督送渠豈敢冒赴乎予曰尹行元之爲人善矣予非爲酬勞之典而積勞於藥院且熟知其可堪故今果差遣矣其筆法頗善矣昌順曰果有宿工矣予曰左相形殼雖存精爽已耗今番事非出於自己之心其家間人不善勸導而然也李崑秀若在必無此事也熤曰聖敎誠然矣左相近來精神脫落大不如前今番事亦出於無妄矣予曰左相之意豈爲趙時偉之地乎然而箚語及待命時所言與今日疏辭各自不同是可怪也雖不可謂之有意而無妄之失則終不免矣予若有一言或過則人言必踵至來頭事又將何以處之乎吳翼煥疏出後前領相一層完固今番事出後金履成又爲一倍生色其所攻斥反非爲其人之地也今番則左相予當勉出而必無見予之顏矣謂承旨曰左相還第云耶光默曰尙在待命所云矣予曰左相自數日以來不食不眠過自引咎云卿亦聞之否熤曰臣亦聞之矣予曰此所謂昔何壯今何怯也卿於歷路必須入見傳此筵敎且以必思善後之道言之可也若終不知改屢拂予意則豈以大官每每顧藉乎趙時偉尙貸一命而若又不悛舊習則非但時偉竝與時俊而不能生矣予曰申應顯今方入侍矣壬寅七月尙喆父子必欲以時偉爲御將屢請於予其時時偉不過堂上正三品御將豈渠可當之職乎予笑而不應矣癸卯三月申應顯疏出而伊時則時偉勢熖稍傾宇鎭父子與時偉親密爲世所知故欲爲掩跡之計字鎭乃以應顯疏爲當捧之疏而倡說於院中其情態之反覆如此矣應顯曰世豈有如許妖惡之人乎予曰宇鎭誠妖賊矣渠則旣已承款而時偉則厥邊之人皆願一問云矣熤曰國人喧騰之言豈無苗脈乎不可不一番嚴問也昌順曰時偉罪狀國言之外又有許多難貰之案嚴鞫得情決不可已也予曰雖欲究覈證據不明故渠輩之願一鞫問冀其萬一白脫者蓋以此也今若欲問時偉則當先問申大尹矣昌順曰申大尹一疏足爲證左矣予曰申大尹予甚非之矣苟欲懲討安往而不爲乃於稍久之後始呈一疏渠疏豈足爲立證乎時偉賣權之時卿不與之俯仰予甚嘉卿矣仍命退○承旨李書九啓言俄者專經文臣殿講時講員中新及第蔡祉永以未經揀擇例不得參講而不赴製述獨留講班雖緣生疏事體未安本院請推之外無他罰何以爲之敎以推考○義禁府以殿講居不人趙慶遠金潭李基振徐美修尹羽烈囚單啓敎以分揀放送
정조 13년 · 강
左議政李性源上疏賜批
정조 13년 · 목
疏略曰臣死期將迫天奪其魄不自覺其自陷罔赦之地時偉是何等凶逆況本道不可擬議而擬其親査於道伯之薦罪一也始雖無知妄作及夫都廳抗言公座之後所當怳然而悟赦然而慙卽日摧謝以少贖其顚錯而晏然尋箚費辭卞明罪二也箚旣承批改擬有命則又當戴罪含恩卽地擧行而言送箚列末乃黽俛薦望殆若力抗者然罪三也伏見傳敎至有都廳加罪之命臣雖迷頑豈敢以處分輕重作爲引義之端哉若一毫萌此心則無臣分也其罪尤不容於誅戮矣伏乞亟勘臣當被之律批以過矣安心視事仍遣史官傳諭
정조 13년 · 강
命承旨趙▣德拿處
정조 13년 · 목
敎曰俯詢之下俄筵所對極爲矇矓左承旨趙▣德爲先遞差令該府拿問處之
정조 13년 · 강
命吳鼎源永刊館籍
정조 13년 · 목
敎曰痼俗在於窺覘二字俄筵察影之敎不幸有中慮有是弊方欲書下傳敎先問該房昨今果有一二到院疏云一則除拜在昨政猶不必深責所謂吳鼎源者亦敢役呈一疏云世事可謂無不有諺稱鼎底笑釜底正謂鼎源準備語設有眞箇營救之心昨與再昨三昨左相事葛藤之前何故袖手吞棗及見頭勢之漸傾有此闖視抵隙之擧似此情態在無故人不堪正視況鼎源乎任其濫竽予則曰此亦左相自取今予一念惟在矯時正俗偕做從欲之治則如鼎源者乃敢螮蝀而滓穢乎吳鼎源亟施永刊館籍之典使廷臣少知權柄之不至下移威福之不敢擅弄
정조 13년 · 강
召見承旨閣臣于重熙堂承旨李書九金光默閣臣吳載純徐有防徐鼎修李脕秀金相浮
정조 13년 · 목
予曰檢校提學何不入來乎徐有防曰才已出去矣予曰昨日金履成處分後或慮更有鬧端方欲先事提飭矣俄問該房果有一二到院之疏云一人則除拜在昨不必深責而如吳鼎源者亦敢開口論人豈不駭愕乎渠卽德相切姻而敢以時偉親査攻斥他人乎渠之父子親密於向日凶徒之狀予所稔知況渠弟翰源乃是乙未榜中最緊出者頃者堂錄此人亦參豈非世變乎文衡之必錄此人未知緣何意思今欲一問使之斯速入來可也仍命書九讀吳鼎源處分傳敎予曰傳敎末端亦以威福擅弄爲言大抵官爵卽朝廷之公器爲臣下者孰敢以一己之私好惡把作生色要譽之資乎檢校提學本是善人堂錄取舍之際安能自立已見乎必是爲人所誤而然也傳敎中袖手吞棗云云予果有意而書之大官袖手小官吞棗乃是德相凶疏中句語也卿等知之乎有防曰德賊疏中果有此語而以鼎源地處乃敢肆氣論人誠極駭痛矣予曰鼎源之疏此亦左相自取也近日廷臣俱不能擺脫偏私言論也如此擧措也如此此則自守禦使已然予常慨咄如檢校直提學左副承旨諸人亦各快去舊習可也朝者以到院疏有無下問於趙▣德而所對摸糊終不指陳此人亦欲爲偏論之故行事漸不可信將未免爲葉物矣檢校提學吳載純追後進伏予曰卿本醇實久在通班未嘗有些子欺隱之事向來以掌試都事事有所俯詢而亦皆據實仰奏予庸嘉尙今番吳鼎源之得參堂錄果何委折耶鼎源不但爲劇逆德相之切姻家世元非顯族其父鉉冑其弟翰源曩爲北村諸賊之所卵育或挾錢貨而圖占官爵或通谿徑而倖竊科第他事姑勿論銅臭之嫌予實陋之完錄之日驟見吳鼎源三字予不覺瞠然大駭幾至終夜無寐卿之首錄此人豈無所以卿雖參圈圈事之不能自主張業已知之此必有汲引權成之人須卽指陳可也載純曰臣只聞公議稱其可合故果爲擧似矣予曰卿豈可如是爲言乎近日所謂公議未必眞是公議且旣非一世公其之議則豈無指的可對之人而卿乃泛稱公議此事乃是隄防關頭人鬼界分究其心則容有寬恕之端考其跡則實無推諉之所原情定罪之法決難用於此等處持許方寸之地俾思自拔之道而終不明白仰對何也載純曰鼎源之向來枳塞臣則只認以其弟科事其他全未聞知而近日物議以鼎源疏論尹宣擧事謂之樹立臣亦嘗見其爲人頗似詳明故會圈時末擧其名仍爲見錄特以榜次最久書在上頭矣予曰樹立云云尤覺可笑尹宣擧事一邊人誰不言之況鼎源之疏非渠自辦以此謂之樹立而推詡云者其果成說乎卿名廁閣臣且帶文衡處地自別而反復俯詢之下終不明言豈有如許道理昔在肅廟朝金萬重身帶經筵金吾而以卜相時云云之說發於筵席卽地嚴訊卿雖重臣君綱不墜則旣詢之後寧或不究其端而中止乎載純曰臣別無受人囑托之事堂錄前日屢到政院與金光默有所酬酢矣予曰金光默則須勿拖及也此人地處雖非戚里亦異他人予之如是辨別雖似如何然近觀其爲人一直良善而已凡於可否取舍得聞他人餘議傳說於卿則容或無怪決不能以已見有所干涉勿復提說此外所聞雖卿家間議論悉爲詳陳可也載純曰若有所聞咫尺前席何敢一毫隱諱乎予曰卿誤思矣卿則醇謹無他而自在銓任時爲指導者所壞了卿雖自以爲激濁揚淸而所謂激揚何嘗得當乎今此下詢不過欲知其本事委折卿若直陳亦當付之於遂事勿說而已卿何不念此如是囁嚅乎載純曰臣實無他聞而金光默適有云云故俄已仰奏下詢光默則庶可俯燭矣予曰卿欲借金光默之口而言之何也卿須自陳也載純曰徐配修來見臣弟亦稱鼎源之可合云矣予曰卿俄以金光默爲言今又以徐配修爲言極爲未妥矣堂錄取舍必出於主張世道者之手卿旣博採物議則亦當以如此者之言取信耶如金光默之塗說徐配修之公誦何足有無輕重而信而用之乎雖以吳載紹言之頃當賊勢熾張儲位孤危之時一二宮僚同心衛護渠亦職忝春坊朝夕周旋參聞緖論而出直之日輒與養厚及申大年輩晝宵追逐杯酒團欒至以禁中所聞一一漏通於賊徒論其罪犯則屛諸四矞猶屬輕典而特以卿戚連王室家是世祿故曲加全保卿則拔擢至此載紹則任他勿問在渠道理固當感惶蹙伏之不暇而乃敢上下時論參涉政目將至誤卿而後已此予之素所痛惋者也至於申大年則姓名昭載於明義錄中爲今日廷臣者孰無若浼之心況守禦使自己秉執便是明義錄主人其所嚴斥宜倍他人而反加吹噓必欲湔滌前後筵席屢發此說其意誠未可曉故向來旌義之特除亦是余微意也且卿家尤異他家乃祖忠貞所秉者何義而卿則使德相切姻麟謙餘黨至入瀛選屢承俯詢亦不指陳其援引之人能不得罪於明義錄義理乎載純曰聖敎至此惶恐震越無辭可達而黃海監司李洪載亦嘗言鼎源有樹立可入堂錄云矣予曰然則卿何不早言乎李洪載卽卿弟妻娚豈必如是顧籍乎向日掌試都事事卿旣以此人所囑仰對今於鼎源事又以此人所薦爲言李洪載則極爲非矣官爵自朝廷出而事事如是擅弄之跡烏可免乎然而遂事勿說俄旣質言於卿到今何必深責也仍命諸臣退
정조 13년 · 강
敍金履成仍任營建都廳
정조 13년 · 목
敎曰諺云此筵難舞政謂前都廳金履成事處分矣再昨箚本以受侮爲深引故履成卽施譴罷之典然又再送銓堂更尋辭箚其說又及於朝體不得已加等勘律矣昨日則以不與言者同罪至有待命之擧由前也則不可不加律以尊朝體由後也則不可不收敍俾得安心從前可乎從後可乎此所以執疑而難決者然大臣異於庶官旣知其知非旣胥命矣又引入矣一味延拖置之迫隘之科甚非敬禮之義然則須卽收敍事不至於滋蔓亦其陶甄之一端前都廳金履成給牒敍用仍任營建之役仍令該曹口傳付軍職牌招仕進
정조 13년 · 강
以申應顯南䳽聞爲承旨前望也
정조 13년 · 목
觀象監啓言今己酉年七政曆十二月三十日辛巳之巳字以酉字誤書進上件更爲受出洗補以入該官員誤準之罪請從重科治臣等惶恐待罪敎以日曆何等莫重而有此干支誤書今於過幾朔之後致煩草記本監事極爲駭然曾有似此前例乎詳考草記當該官員等竝令攸司嚴加照律懲罪卿等從重推考○觀象監啓曰取考謄錄則二去戊申八月七政曆末張三餘星所排四月大之大字誤書小字該官員自本監從重科罪甲申十二月以乙酉日課臘字誤書獵字當該官自本監科罪壬寅十二月以癸卯七政曆中四月初三日水星經緯宿度誤書於初一日至六月二十九日次次換塡該曆官自本監飭罰矣○刑曹啓言當該官員趙榮世洪得疇杖八十徒二年榮世金城縣得疇淸安縣竝定配所敎以七政曆異於元日課定配則分揀前此亦有似此之事有令本監科罪之例亦令依此爲之○觀象監啓言趙榮世洪得疇除名監籍
정조 13년 · 강
命海伯加分狀啓依請施行
정조 13년 · 목
以會付各穀限三萬石加分爲請故也
정조 13년 · 강
重推濬川司堂上李文源及訓禁兩大將
정조 13년 · 목
敎曰今番疏濬之擧卽追述先大王盛烈豐功之一端而有萬一因此一毫貽弊於民間是誠仰負而仰累豈勝悚然怵然近因疏役之方張遍令巡審掘出沙土憚於遠輸委積於川邊民家不但一經潦水前功掃如且況爲民之擧反爲厲民聞來極爲駭然該堂則分定字內輸致均布之意申明約東云而監董將領輩有此禦眠楯之擧其中御廳字內旣無民家姑不始役勿論訓禁所管假都廳兩營千總等令兵判開坐濬川司各決棍五度近日連以看審事進去雖不能專意巡察焉逭不飭之責當該堂上李文源從重推考字內巡察筵敎丁寧則幺麼不用力之事息偃在家噤默度日兩營將臣亦爲從重推考
정조 13년 · 강
行召對于誠正閣承旨申應顯閣臣金祖淳玉堂尹光顏申獻朝
정조 13년 · 목
講節酌通編第十七卷止十八卷
정조 13년 · 강
以尹行任爲校理金熙朝爲副校理徐邁修爲副修撰前望也
정조 13년 · 강
命大口魚契人等勿爲勘罪
정조 13년 · 목
戶曹啓言乾大口魚契人金成輝等嚴杖取招則今月初七日自水剌間乾大口魚一百五十尾卽令內入蓋此物只用於宣飯曾無無時進排今番便是創始云黃大口魚契人高德文等所告內癸卯爲始先啓手本未啓下之前因水剌間知委有先進排之事云矣創始之中官不察之官員已有處分而貢人亦不可不懲兩契頭目請移送秋曹嚴勘敎以貢人何罪官吏所爲若能據法防塞豈有襲謬之弊設令貢人因中官言先進排又能摘發報曹亦豈有今番行査以此以彼官員懲罪然後後弊可息況年前以倉官草芚事飭敎何如丙申以後雖微物出入未嘗不關由於喉院則尤焉敢冒禁而別創乎當該郞官指名現告令該府拿問嚴處吏屬自本曹科治其時本曹堂上推考郞廳拿處當該中官令內侍府刊名貢人等勿論可也
정조 13년 · 강
原春監司請嶺運欠縮穀以本道會付穀充送允之
정조 13년 · 목
該監司李度默狀啓嶺南裝載船一百八十一隻幾盡過境交付而惟南海船主河水丹船隻所載租七百三十二石太一百九十六石牟五十一石內租不足五十八石太不足四十四石牟不足十九石合不足爲一百二十一石故嚴覈取招則欲掩偸穀之迹假作遇風之說究厥所爲萬萬痛惡事當嚴刑得情押送原籍官徵出穀物而北關交付一時爲悶使平海都守趙義鎭押領船主及色吏往元山交付穀物後還爲捉來以爲嚴覈取服之地今此一百二十一石穀自道內沿海邑先爲推移充送而會付穀不敢擅斷恭俟處分敎以依狀請施行事令廟堂卽爲行會
정조 13년 · 강
命時囚鄭爀更招李景壽放送
정조 13년 · 목
義禁府以祥原前郡守鄭爀原情啓請刑推敎以賊刑無關於殺獄先問屍親備施刻酷之擧此猶不足預慮覆檢之携貳忽捧侤音諸般擧措決非守宰所可爲廉校之索賄羅織特次第件事行査之道伯明白條列則渠敢遊辭漫漶於特敎口招之下情節痛駭原供辭勿施待明朝開坐更爲嚴問取招以聞又以司宰監直長李景壽原情啓請刑推敎以渠只有襲謬之罪創例之郞官已爲勘處此囚分捒放送
정조 13년 · 강
遞吏曹參議徐龍輔以李祖源代之前望也
정조 13년 · 목
敎曰數日日熟無異伏暑行李撼頓餘所愼快臻常度今抵何地還朝亦當在那間不任區區慮念略宣數行卿其附奏於道伯狀本事下諭于右議政史官傳宣廚傳有弊使道伯傳諭以其附奏卽爲狀聞事該道道臣處一體下諭
정조 13년 · 강
有政吏曹判書李▣參判具庠參議李祖源進
정조 13년 · 목
以李亨逵爲承旨金復休爲司諫韓致應爲正言李敬一爲大司成金思義爲高陽郡守李復顯爲軍資主簿復顯落仕最久人也
정조 13년 · 강
飭全羅監司一兩日內辭朝未下直守令明日辭朝
정조 13년 · 강
命濬川畢役後將官將校以下別單書入
정조 13년 · 목
濬川司啓言依下敎三軍門將卒與募軍一千五十名等聚會本司一一饋飯敎曰昨日內下魚醢仍命今日炊給點心出於矜念之意而近日日氣猝熱無異庚炎言念役夫當陽沾塗豈勝爲之悶恤乎與其曠日持久無寧多付而速完卿其依此知悉期於今朔內城內川渠畢役爲好更加商量排比一兩日內登筵以奏以更下膳米以飯以酒間畢役日卿率都廳以下將校役軍通廣處設樂分饋一以追踵故事一以酬弊勞役○敎曰惠廳例封大殿朔膳米輸送條中十石送于濬川司依該司草記批旨畢役日分饋事分付該廳該司畢役後將官將校及使喚軍兵等分三等自本司別單書入事分付
정조 13년 · 목
該府啓言假注書安廷善筵席出入行步駭然罪杖八十收贖奪告身三等敎以議減一等又啓言中部都事李始郁奉事朴知源犯路作舍不能登時禁斷罪各杖八十收贖奪告身三等敎以幷功議區別減等以公罪勘放○因前司宰直長沈景文囚單敎曰考律勘放後草記該府以景文杖一百收贖告身盡行追奪放送啓敎以如有功議各減一等
정조 13년 · 강
飭居山察訪高殷泰當日辭朝
정조 13년 · 목
咸鏡監司李秉模以領運差使員居山察訪在喪之代本營中軍朴孝晉差定馳啓敎日居山察訪使之當日辭朝卽爲赴任看檢領運
정조 13년 · 강
副司直宋載經陳疏賜批
정조 13년 · 목
疏略曰臣之父毋墳山在於舒川地同岡異封宅兆不安今將遷改合窆于舊山局內而期日迫近天理人情固宜乞暇歸省臨壙一訣伏乞特許臣數十日恩暇俾伸至情批以卿其依所請往來
정조 13년 · 강
副修撰徐邁修陳疏賜批
정조 13년 · 목
疏略曰嗚呼今日討復之義前後章奏罄悉無餘而顧今星霜屢變靈幄已撤入廟有期矣讎月且近矣誠恐歲月浸久人心狃安血讎置相忘之域劇賊無可討之期則不籲於天更訴何地噫斷乳之妖媪明有指使誤藥之逆醫的見凶贓醞釀憯毒之宇偉諸賊腸肚已綻露矣一番究覈則貳君之讎可復三尺之法可仲而殿下何惜於此輩一味容貸有若庇覆之掩護之惟恐端緖之或露者然耶臣竊瞷近日政注亶出於導達和氣咸囿太平無微不燭無物或遺而惟此討復大節乃反拂輿情而屈王法當討不討當斷不斷雖霈澤旁流於域中而奈此穹壤間結轖悲冤之氣何哉迺於春夏之分霜雪交集淒風連日傅會之論臣不敢爲而陰沴之召豈無所由伏乞廓揮乾斷亟允群請焉嗚呼爲今日急務莫先於保嗇聖躬而保嗇之方不獨愼起居寡嗜慾之謂也形神不勞寬簡得中則節宣頤養便在是矣我殿下春秋富盛志氣勤勵巨細躬視宵旰靡暇向臣待罪騎郞禁直數月竊有所欽仰而繼之以憂慮者每於夜漏向闌尙有閤門之傳呼曉未辨色已見機務之應接計其一夜之間就寢之頃則不過一兩時刻矣成湯之待朝周王之問夜顧何加此而獨不念嚮晦宴息大易垂訓養以夜氣先儒有箴乎惟願繼自今總攬大體罔兼細務以做端拱凝旒之化焉至若財用者民生之所厚而有國之所需也近年以來屢經大事間値歉荒國用幾乎虛耗往在壬癸年八路俱飢時則公私之儲猶不如近日之罄乏幸賴聖上之寬仁傾囷賙賑無一人溝壑之慮民到于今咸受其賜假令水旱之憂復在此後則非徒賙救之沒策經用將何以取辦噫蠲減太過實惠未必下究而倉廩則將空矣賞齎便蕃恩數不無濫觴而帑藏則已竭矣此雖出於逮下之德意而古聖王節財愛民之道豈亶如是哉外此凡係不急之費傷財之事務從節省專事簡約毋或侈大悉行停免則財不加聚粟不加殖而民國自可取贍矣亦願益加聖念躬行節儉省費愼賞以爲阜財裕民之道焉批以首陳勿煩附陳兩條可見憂愛之誠今番新錄諸人無似此陳勉之語爾能爲此尤庸嘉尙
정조 13년 · 강
全羅道儒生朴必元等二百四十二人聯疏賜批
정조 13년 · 목
疏略曰禋亨俎豆寔出於士林尊賢之誠而頒降恩額允合於昭代尙德之義從古朝家賜額之典或以道學之名世或以功德之及民或以名節之表異豈不以樹風聲禆世敎之大本亶在是歟乃若故判中樞府事贈諡貞武公奇虔兼此三者垂範後人建院妥靈今幾百年而尙未蒙華額之揭是固朝家之欠典而其爲公議之抑鬱當如何哉仍伏念貞武公奇虔卽國朝名臣之最著者而世所稱生六臣之一也夫我朝人材之彬蔚莫盛於世宗朝而虔不由科第擢以孝廉特拜持平歷踐大司憲曁三道方伯而終躋判中樞府事其拔萃高名負一世重望於此可知矣若言其學問則自其布衣而遊太學也日誦中庸大學一生受用專在此書而其曾孫文愍公臣遵與先正臣趙光祖講明道學爲一世所尊慕其玄孫文憲公臣大升與先正臣李滉闡明性理爲士林所宗仰而遵與大升之學問淵源皆得於家庭傳授之訓此則道學之名世者也若言其功德則古者婦人出入無蓋頭障面虔創進新樣中外通用禮俗因此而興其出宰延安也府有池產鮒弊及小民虔居官六載未嘗食鮒其牧濟州也見州民採鰒之若平生不㗖鰒且耽羅舊俗不葬其親死輒委之於壑虔使備棺槨敎以竁埋州之葬其親自此而始一日虔夢見三百餘人叩謝庭下曰賴公之惠得免暴骸無以報恩應於今年生育賢孫先是虔之子無嗣是後果得三孫因以子孫繁衍此則功德之及人者也若言其節義則虔在文宗末年休官杜門謝絕人事光廟在潛邸時三枉駕於私第示以微意虔終不屈端宗朝癸酉特除平安道觀察使及至光廟受禪虔解官屛居托以靑盲號以眩菴申叔舟等謂虔佯盲致虔於上前使人持針擬刺以試之虔瞪視不目逃竟不能起而卒免於禍旣歿諡以貞武此則名節之表異者也當時尙論之士以爲志無負於六臣而事尤難於先退誠知言矣噫六臣廟額昭揭日星而虔之遺祠尙闕恩額豈非朝家之欠典乎又若虔之五代孫孝諫天稟俊偉內和外嚴自少出入先正臣文靖公金麟厚之門文靖托以嫡傳而時就堂叔文憲公臣大升講劘辨質得其家傳之學早抛擧業深自鞱晦親堂朝貴咸勸之仕而終不應蓋以其從祖文愍公遵罹禍於己卯而時去乙巳未遠林李餘熖猶未盡熄故嘗歎服金文靖以爲有鳳凰翔于千仞底氣像而彌遠伒冑不能下手斷之則其出處之自決已審而人不得詳者也且虔之九代孫挺翼以純粹之資加㴠養之工受業于先正臣宋時烈之門先正以湖外指南大加推獎薦于朝再除寢郞皆辭不就所述有易象辨一篇井田議一帙其踐履之篤砥礪之高蔚爲士林所矜式槪其兩賢潛德實行寔出於虔之淵源而是祖是孫克趾其美遺風餘範昭在耳目同堂配食允合士論故往在肅廟申戌虔之祠肇建于長城地蓋以虔嘗按節本道德洽化行士林以爲甘棠舊所而以寓尊奉之誠乃以孝諫挺翼配食腏享肅廟庚寅及戊戌湖南儒生數百人前後伏閤申請賜額而幷因朝家多事竟阻一徹去丁未秋臣等裹足千里治疏擬上適値陵幸冒死呼籲於法駕之前矣該曹回啓特下議大臣之命而大臣獻議以爲不以疏而以上言歸之於猥屑之科臣等退歸伏蹙餘忱耿結矣顧今章甫齊會疾聲仰籲伏乞煥賜恩額以光聖德焉批以下該曹稟處
정조 13년 · 강
修撰徐有鍊疏陳父病徑出賜例批
정조 13년 · 강
修撰申獻朝疏陳春秋兼銜應避賜例批
정조 13년 · 강
慰諭御史鄭大容以北關三月朔終巡分賑飢口穀數馳聞
정조 13년 · 목
狀啓以爲臣自鏡城歷明川今到吉州而吉明民勢自來較勝於鏡城以北而春候方暢飢色亦紓峽野之菜食海津之漁採各有聊賴漸益蘇醒輪疾比前向減而南關運穀船隻裝發近頗疏緩各邑排巡或有難繼之慮故行關于假都事處使之刻期輸送江氷已解故以穩城府使鄭潤弼差定督運差員使之檢飭通船今方鱗次運入三月朔分賑人口穀數救急鹽醬藿數爻竝開錄于後吉州牧三月終巡飢民二千五百六十八口折米六十四石二斗一升○設粥折米一石十二斗六升零○救急折米九石八斗三升鹽十三斗三升零醬一石十四斗零藿五同三十八注之零明川府飢民一千五百九十七口折米三十七石十斗三升○設粥折米一石一斗一升零○救急折米一石十一斗鹽一石四斗二升零藿三同三十三注之零鏡城府飢民三千二百二十五口折米八十一石六斗三升○設粥折米二石二斗七升零○救急折米五石十三斗三升鹽二石三斗五升零藿六同二十二注之零富寧府飢民四百口折米九石七斗六升○設粥折米四斗六升○救急折米二石六斗五升零鹽七石一斗八升零醬八斗藿四十注之茂山府飢民七百四十七口折米十八升○設粥折米九斗零○救石二斗五急折米五石七斗六升鹽八斗四升零醬七斗四升零藿一同二十四注之零會寧府飢民一千六百四十口折米四十石八斗六升○救急折米九石六斗鹽二石六升醬五斗八升零藿八同十四注之零鍾城府飢民七百口折米十八石九斗九升○設粥折米六斗零○救急折米二石八斗五升零鹽七斗二升零藿一同二十注之穩城府飢民九百七十六口折米二十四石十四斗五升○設粥折米五斗九升零○救急折米五石四斗零鹽一石九斗零藿三同三十注之慶源府飢民五百八十七口折米十四石十一斗五升○救急折米十石九斗六升鹽十二斗三升零藿二同二十三注之零慶興府飢民八百五十二口折米二十二石三斗一升○設粥折米六斗七升零○救急折米八石五斗二升零鹽九斗九升零藿一同三十八注之零城津鎭飢民四百二十六口折米十石十二斗○設粥折米二斗九升零○救急折米一石五斗鹽十斗四升零藿四十二注之零已上飢民一萬三千七百十八口分給折米三百四十二石十三斗四升設粥折米七石六斗九升零救急折米六十二石五斗七升零鹽十八石六斗二升零醬三石五升零藿三十六同二十八注之零○敎曰奏御文字自有體假北關繡狀有此做錯當該御史從重推考捧入承旨亦爲推考後勿如是之意成送有旨職銜不書長銜故也
정조 13년 · 강
咸鏡監司李秉模以南關三月朔終巡分賑飢口穀數馳聞
정조 13년 · 목
狀啓以爲各邑去月終巡分賑狀齊到而飢民之比中巡加付爲二百八十口以飢口穀數列錄馳啓端川府飢口四千五百五十七折米一百十三石三斗○救急折米五石三斗一升零醬十五石二斗八升零利城縣飢口一千七百十六折米四十五石八斗五升○救急鹽十一石六斗零北靑府飢口三千八十折米七十七石九斗九升○粥田米三石一斗二升太三石一斗二升鹽六斗一升零○救急折米四石九斗七升洪原縣飢口一千四百四十五折米三十七石六斗三升○救急鹽四石十二斗二升零咸興府飢口二千五百四十八折米六十二石十斗三升定平縣飢口一千七百四十九折米四十三石八斗二升○救急折米六斗永興府飢口四千六百四十五折米一百十七石九斗四升○救急折米四斗八升零高原郡飢口一千四百五十七折米三十六石七斗八升○粥田米一石十四斗一升零太一石十四斗一升零鹽二斗九升零○救急折米十三斗五升醬四石十二斗八升零文川郡飢口一千二十三折米二十五石十斗八升○粥田米一石三升零太一石三升零鹽一斗零德源府飢口七百四十九折米十八石十四斗一升○救急折米三升零醬一石七斗四升零安邊府飢口一千七百三十二折米四十二石三斗八升都已上飢口二萬四千七百一折米六百二十一石一升粥田米六石六升零太六石六升零醬十斗零救急折米十一石六升零醬二十一石八斗一升零鹽十六石三斗八升零
정조 13년 · 강
遣承旨詣宗廟景慕宮奉審摘奸
정조 13년 · 강
行召對于誠正閣承旨申耆閣臣金祖淳玉堂金熙朝徐邁修
정조 13년 · 목
講節酌通編自第十八卷止第二十卷○承旨中耆啓言臣於檢驗文案事竊有愚見適因言端敢達矣獄事之重大莫如殺獄檢驗之肯綮專在跋辭凡於一字一句之間或有生死立判處而近來檢驗跋辭必欲爲對偶之文一隻則據實成句一隻則牽合爲說甚至於虛實主客之易眩先後次第之倒置有乖於欽恤難愼之意檢狀之跋辭題辭則毋或拘於近套添入衍字必也從所見直寫成案恐合事宜矣敎以出擧條申飭
정조 13년 · 강
遞承旨南鶴聞以徐鼎修代之前望也
정조 13년 · 강
召見戶判徐有隣判尹李文源及下直守令上京守令于誠正閣高陽郡守金思義黃州牧使洪元變尙州牧使具膺
정조 13년 · 목
文源啓言濬川司後沙山依下敎方始剗去之役稍除俯瞰之弊而此非一時了當之事臣意則餘沙積置者任其民人之取去待其地勢之漸平自本司更爲發賣許入閭家恐合事宜矣從之又啓言濬川之役旣濬之後沙土善爲區處可無更塞之患若自五間水門南邊至光熙門山麓單薄處年年輸積次次塡輔則實爲便好而今番則訓禁兩營字內濬役今幾過半有難逶迤遠輸自其附近御營廳字內先用此規明年以後三軍門依此擧行似好矣後之
정조 13년 · 강
命故副提學鄭經世後孫訪問調用
정조 13년 · 목
敎曰俄筵適因上京守令問之本牧有黃翼成及鄭文莊子孫云翼成孫纔有收用之命而文莊後孫則鄭知模作故之後尙無筮仕者是豈收錄儒先後裔之意乎故副提學文莊公鄭經世後孫令該曹問于該道使之訪問狀聞後初仕卽爲調用事分付
정조 13년 · 강
命原春道嶺運穀補縮條依例給代
정조 13년 · 목
敎曰關東之土瘠最於諸路且經癸卯之後宵旰一念未嘗不東顧向於北運穀物雖不得不爲西民略加排定準數給代俾裕民食朝家擧措不宜始勤旋忽昨見狀本嶺運正雜穀欠縮條百餘石自本道擔當備送云道伯擧行之周便雖極嘉尙殘邑百石可敵大處千包裝送之際亦必有補縮簸揚等許多糜費如此則穀總姑勿論民力又不些豈可無終始之澤令廟堂依已例區劃數百石給代俾卽從便充上竝與前劃給代卽講生穀之方使實惠下究而遠曁事分付該道道臣
정조 13년 · 강
命抱川縣移轉米移劃楊州牧
정조 13년 · 목
備邊司因京畿監司趙鼎鎭報辭啓言依道臣所請抱川民人所受總廳移轉米四百石移劃楊州之意請分付允之敎以卽爲分付俾無遲滯雖以向來坡高交添餉一事言之畿伯擧行率多不振刷前此屢煩飭令此擧亦安知不如此乎以此意措辭嚴飭
정조 13년 · 강
命坡州幼學成德修上言辭意更爲稟處
정조 13년 · 목
戶曹啓言坡州幼學成德修上言覆啓判付有發遣郞官問于大臣稟處之命矣依下敎問議于大臣則左議政李性源以爲魏文貞之舊第猶蒙贖還子孫則成忠文之遺宅不宜永屬公家況且手植庭松尙想貞忠大節官守愛護恐不如歸之傍孫以爲獎節義樹風聲之道云右議政蔡濟恭以爲若使成忠文子孫在者還給舊第未始不爲聖世美事今其近十代傍孫於忠文便若路人以宅還之未見其必有是理況聞遺宅處在荒僻人不可以常住則數世之後若不頹仆必將毀撤手植庭松之勿剪勿拜恐不如屬之公家之及爲有主云矣敎曰左右相之見俱有所據更考可據之例從後稟處
정조 13년 · 강
命故都承旨李亨逵致祭祭文措辭撰出
정조 13년 · 목
因亨逵卒逝單子敎曰雖知病重意或有稍歇時昨政點下今聞奄逝不但惻然其才亦未盡用亦甚嗟惜例有賻祭之擧祭文中以此意措辭事令知製敎知悉
정조 13년 · 강
移配祥原前郡守鄭爀于金海府
정조 13년 · 목
義禁府以祥原前郡守鄭爀更招啓言偏聽廉校之訐訴屍親處施周牢撞朱杖之事雖已直招正犯之法外施刑操束捧侤一款終不直陳請刑推得情敎曰比初供猶不至牢諱其所犯自有殺獄以來所未有其在重獄體杜後弊之道不可無別般嚴處當初差遣也慮以遐方人之不閑吏事辭陛日筵飭何如而乃敢爲此駭擧於在渠無係關之事由前由後節節無狀定配放送○該府啓言鄭爀前以他罪從三年定配於三嘉縣請以判付辭意添書於前罪目移定配所於金海府發遣羅將押送允之
정조 13년 · 강
命江陵縣被燒民人別施恤典
정조 13년 · 목
該監司李度默以江陵縣民家一百九戶失火人物二名燒死馳啓敎曰被燒民戶至於此多農時失所不但可矜人命致死亦爲二名尤甚驚慘被燒人元恤典外別給米包自官䂨給材木拮据物力期於從速奠接畢奠接後形止報來後使卽狀聞燒死二名恤典依例擧行生前口女有身貢幷令蕩減卽令廟堂行會該道
정조 13년 · 강
命殺獄罪人張大寬嚴刑定配
정조 13년 · 목
刑曹啓言戊申正月二十三日南部私婢允禮白活內渠之女壻李敬福以耆老所書吏今日平明時赴衙次出去矣晚食後何許二人以草轎擔來而姓名不知又二人及一女人隨後而到故急問委折則女人言內議政府內渠之酒家與人相鬪被刃至此而審見傷處則已爲殞命云故捧甘當部隨來二人及女人問名捉來開檢取招而此獄左缺益骨下刃刺處橫長三寸上廣一寸下廣七分深爲三寸三分若曰自刺則李敬福不知平日有何窮阨自處之端而伊日張大寬之固辭酒杯非渠決性命相爭之事則不忍一時之怒輕殞七尺之軀人情事理終不襯似若曰被刺則敬福之於大寬本無纖介之怨豈有公然戕害之理乎伊時擧措都是酒之一字初因酒氣之所使恐嚇大寬終因大寬之回避橫着於渠身乎不得下手憤氣陟激乃及自刺其身乎自刃其身至於殞絕決是理外而參看諸證俱是敬福親好酒伴其中洪道允高弼聖之招以爲大寬若有犯手之跡則何不立證云敬福舁歸之後大寬踵到其家探問死生必有恐㥘自危之意難免屍親執跡之疑而持童便入房之說始出於屍親之招同往人李重淵婢有德等皆以爲不見則屍親之說亦難準信前判書之設疑於檢題誠有意見惟輕之典不可遽議罪人張大寬更加嚴刑期於得情看證李重淵始旣引出在家之大寬末又相隨泥醉之敬福以致殺變其計則雖出於索飮酒杯其罪則不可全然無懲請嚴刑懲勵放送敎曰看證李重淵刑懲事依允大凡殺獄京案不若鄕狀疏漏處太疏漏䌓宂處太䌓宂以其爰辭難以指的決定惟在面稽言聽旁探事情之虛實而已此獄自初驟看已知其未必成獄及又査問律官及兩檢吏屬益知其所不知蔽一言曰自刺非被死前判堂題語雖以四段起疑所謂看證多是死者邊人則各人立證足爲公證至於手勢之猛與不猛亦係酒氣之緊歇眞爲他人所對立而直刺則傷處豈止於一庫穴深亦豈至於三寸乎又如手握眼開之多合於無冤錄被刺條特適然耳看證諸人中一人逃躱似無奸情然且旋卽自現右項諸條未必爲起疑之端被告人張大寬成獄一款宜置勿問之科而原其起鬧難免由我渠能觀勢回避不與之相詰豈有無端自刺之理乎大寬各別嚴刑定配以慰敬福浪死之冤看證洪道允高弼聖等作伴偕飮與重淵無甚間隔幷嚴刑懲勵
정조 13년 · 강
備局以請道餉還未捧居末守令邊將分等勘處啓
정조 13년 · 목
備邊司啓言諸道軍餉居末拿問居二決杖居三推考還上居末決杖居二推考居三勿論旣有元事目而還上未準捧居末者拿問若邊地則依前決杖舊還未準捧守令論罪事載在通編矣平安道軍餉居末嗭洞前權管李震光居二柔院前僉使金命淑居三平南萬戶李邦祐元還居末柔院前僉使金命淑居二神光僉使閔有洙居三平南萬戶李邦祜舊還居末柔院前僉使金命淑忠淸道舊還居末淸州前牧使李學源居二瑞山兼任海美縣監吳益常舊軍餉居末禮山縣監申史源居二陰城兼任槐山郡守鄭存玉居三瑞山兼任海美縣監吳益常江華府舊軍餉未捧通津府使金洙淵統營舊還未捧尼城縣監金履溫咸鏡道元還居末安原前權管康元堯居二慶興前府使徐㬦居三慶源府使洪聖淵交濟穀居末慶興前府使徐㬦居二吉州牧使李殷福居三鏡城判官趙雲紀矣新還餉未捧居末居二居三邊將幷依事目勘處至於舊餉還則舊軍餉居末守令決杖舊軍餉居二及舊還居末舊軍餉未捧守令幷從重推考舊軍餉居三舊還居三及舊還未捧守令幷推考自前有設賑道餉還居末居二分揀之例今此北關未捧守令邊將請分揀允之
정조 13년 · 강
以具庠爲都承旨前望也
정조 13년 · 강
召見全羅監司尹行元于誠正閣
정조 13년 · 강
度支以永祐園孝昌墓位田給代區劃啓
정조 13년 · 목
該曹啓言永祐園守護軍位田給代之需就議大臣量宜措處事命下矣依下敎就議于左議政則以爲本園位田事體自別而或致川沙之汰落或被樹木之陰翳將不得耕食則給代之擧不容少緩而必有萬兩錢然後可無不足之歎云禁衛營別備錢中限一萬兩先爲區劃買取附近土地分給守護軍等處且伏聞孝昌墓雖有香炭及位田數甚些略守護軍等實無資生之道限五千兩加劃照此例買給土地俾得支保禁營錢則自度支拮据從後備報恐合事宜云矣請依此擧行允之敎以懿昭墓位田固城稅條移給本園屬者今則還給墓屬
정조 13년 · 강
加劃北道移轉穀二千石
정조 13년 · 목
備邊司啓言北道移轉穀加劃事依下敎往復于咸鏡監司李秉模處則以爲德源文川等數邑還賑之資專靠西穀今若緯繣恐無分排之望雖或減除於關西加劃於嶺西有此數然後庶幾接濟云矣西關事勢雖極可悶北道民情他不暇顧依前準給可責來效而朝家之軫念西民若是勤摯特減五百石以一千五百石區劃就北道附近陽德等五邑還分條中除出此數付之北民五邑還分不足之數以各其附近邑次次移轉俾不至絕巡嶺西之平康縣穀簿差裕云西關減數五百石移劃於平康而關東穀簿之減縮又勤聖慮此亦遵向來移轉時例依詳定給價今番嶺運時南海船人欠縮各穀一百二十石之自本道推移先送者依下敎幷計其補縮簛揚等糜費從優磨鍊一體給價以示朝家爲東民裕食有加無減之惠澤貢賦中除留別餉錢給代一依已例擧行事知委關西關東兩道道臣今此區劃出於不獲已之政北伯莅任後詳加審察如有容旋之道則不必以已劃越險勞民期於受去事請分付北道道臣允之
정조 13년 · 강
命承旨李書九申耆拿處
정조 13년 · 목
敎曰民事關係何如而不能致察有此誤捧草記之擧當該承旨拿問處之備邊司開東給代事草記誤捧故也
정조 13년 · 강
以李敏采朴天衡丁範祖爲承旨前望也
정조 13년 · 강
勘放時囚趙▣德
정조 13년 · 목
義禁府啓言前承旨趙▣德身爲承宣到院之疏初不照察俯詢之下奏對矇矓罪杖六十收贖奪告身一等敎以功減一等
정조 13년 · 강
遣承旨馳詣受香所奉審摘奸
정조 13년 · 강
御熙政堂行儒生殿講及抄啓文臣課講召見判府事李在協漢城判尹李文源戶曹判書徐有隣殿講試官李性源鄭昌順洪秉▣李敬一韓晚裕李義觀金熙朝課講試官吳載純徐有防
정조 13년 · 목
具翼善冠袞龍袍陞座殿講試官及課講試官率應講儒生及抄啓文臣入庭分東西行禮訖以次進講○兵曹判書鄭好仁啓言今四月二十六日文禧廟入廟時陪衛當爲磨鍊而取考丙午年前例則兵曹總府堂郞各一員五衛將二員武兼八員陪衛而今番禮曹節目以分兵曹總府啓下依此爲之乎從之又啓言丙午年內禁衛一百人挾輿軍一百名前後牌軍四百名擧行今亦依此磨鍊乎敎以前後牌軍二百名挾輿軍六十名禁軍一百名爲之○甲辰選文臣講左傳司僕寺正洪義浩三月初次以純通居首再次及四月初次以略居首新選文臣講大學及第李東冕四月再次以純通居首○敎曰日次儒生殿講通幼學李明淵等給二分略粗以下今番別無優劣令政院考例捧傳旨○政院以來十八日專經武臣殿講處所取稟敎以近來武弁文勝不患不足專經講或闕亦無妨曾亦有例試射代行日子更待下敎
정조 13년 · 목
以洪秉▣爲吏曹參判鄭東觀爲校理尹羽烈爲副校理李龜雲爲修撰李冕膺爲副修撰李忠佐爲嘉山郡守
정조 13년 · 강
大司成李敬一陳疏辭職賜例批
정조 13년 · 강
濬川司以均廳錢貸用啓
정조 13년 · 목
該司啓言濬役物力區劃之道依下敎就議大臣則均廳錢三千兩推移貸用後本司兩西耗條錢旣自均廳有捧給之例自明年一千兩式限三年計減甚便好云矣請依大臣議貸用允之
정조 13년 · 강
義禁府以時囚李書九等原情啓
정조 13년 · 목
該府以時囚李書九申耆原情啓請議處敎以分揀又啓言咸陽前府使李得駿原情以爲渠待罪咸陽時農形已判大歉故自六月以後每朔俸廩凡諸例用一一鳩聚及至冬月自本邑移轉於智世浦蔚山府助羅浦玉浦栗浦加背梁等邑鎭之租爲五千石自監營每石租價一兩二錢作錢以送之意發關故其中一千石貿得芝草價三十石巡兵營主人役價六十五石氷丁租三十八石零亦爲貿取渠於丙午四月赴任後反閱倉穀則應分條外加分爲六千三百八十石故耗條六百三十八石竝元還耗條三百八十石零合九百七十六石零掃庫剩餘租合爲六百五石零米二百四十七石零太三十九石零一竝充入於賑資中所謂掃庫名色本邑還穀運出運入之際自多滲漏升斗所捧合以作斛則又有餘剩稱以掃庫屬之官用或補民役者自是流來之邑規已上租簸揚作實則爲二千八十九石零自丙午十二月至丁未四月分賑十二等幸免一民捐瘠之狀天日在上有不敢誣至於移職時米太作錢入於歸裝未及作錢者付由吏賣送一出倉穀云者則渠若在官盜弄容或可也旣蒙陞遷傳掌穀數昭在文書雖一升合猶恐有欠以爲日後之大罪況數千石倉穀何敢肆然犯手如有所犯則爲交承者必無掩置自爲其罪之理至於臨歸給錢立碑以掩贜污云者則苟有一分廉恥何忍爲此渠之有罪無罪唯在贜與不贜歸後沽碑便是皮不存之毛云矣其所納供專事發明所當請刑而曾經都總經歷請上裁敎以爰辭與疏辭節節逕庭雖百問於渠渠言必不出此其中掃剩捧剩等兩項名色雖曰本邑流來謬規循襲之失在所難逭而外此諸條非行査則無以知其傳聞之虛實令道伯親執詳査別具意見論理狀聞後議處此囚姑爲保放大扺穀簿之紊亂穀品之麤劣而吏緣爲奸民受其苦從以墨守肥己之資曹係於是近聞筵臣迭奏之說可知此弊之本道爲最甚而難矯如無銳意蘇革之政唉彼小民得不以朝廷之恝然不之恤向隅茹鬱乎朝廷設置方伯所以按察道內之事事無大於民隱民隱亦莫過於糴政則今日明日來者去者一味延拖曾未聞摘發一箇貪官是豈非監司之責乎朝廷近於領南事不欲暫弛于中來頭別般考察之擧豈待諸臣之陳請而與其犯而現捉莫如勿犯之爲官民俱便先甲之令意在懸法先自監司務盡律已之方仍又另察邑倅犯與不犯隨現狀聞論勘使懲貪之典期有實效事亦令廟堂拔例措辭嚴飭行會又以柔遠前僉使金命淑元還上居末罪杖一百收贖告身盡行追奪私罪啓請施行允之
정조 13년 · 강
御春塘臺行抄啓文臣親試及試射宣傳官殿講及試射親試試官李性源鄭民始徐有防金載▣李晚秀試射試官吳載純徐有防徐鼎修鄭東浚李翼晉李書九宣傳官講射試官徐有大李漢豊李晚秀
정조 13년 · 목
抄啓文臣親試試射試官及宣傳官講射試官率應試射文臣應講射宣傳官入庭分東西行禮訖御題以上林卽事爲賦題懸題抄啓文臣以次應射五矢十巡後製進宣傳官以次先進講後應射仍試騎蒭及月刀訓鍊大將徐有大別軍職柳孝源等亦以柳葉箭手弩應射訖命考券檢閱金祖淳三中居首○左議政李性源啓言今番使行齎來禮部咨中有使臣宴賞此則例有無方物謝恩以前頭節使奉表稱謝之意請令槐院撰出回咨月食已過禮部回咨亦依例撰出正書安寶與使臣回咨同爲下送灣府傳于鳳城將致之北京從之○別單抄啓文臣帿箭入格校理尹行任三十二中豹皮一令副司果李顯默副司正朴崙壽十七中各大鹿皮一令兵曹正郞李益運十五中筒箇一部前校理成種仁及第宋祥濂十中各帿弓一張副司果鄭晚錫檢閱金祖淳副司果徐榮輔八中副司正徐有聞七中各長弓一張副司果李義觀副司正兪漢㝢六中校理金熙朝司僕寺正洪義浩五中各箭竹一百箇前正言朴宗正副司正沈象奎三中前持平韓商新別檢張錫胤前佐郞尹永僖副司正沈能迪二中各箭竹八十箇副司果李錫夏金啓洛副司正安廷善一中各箭竹七十箇副司果李東稷前都事韓興裕前正言韓致應及第李相璜前校理尹光顏直長申漵丁若鏞沈奎魯權知承文院副正字尹寅基及第李東冕副司正李來鉉李基慶無分各罰飮一觥○柳葉箭入格別軍職李晳邊一中箭竹一百箇手弩入格別軍職吳毅常申鴻周鄭學耕邊一中各箭竹一百箇月刀入格宣傳官李檍柳弘源上中各木一疋
정조 13년 · 강
以李書九李勉兢爲承旨勉兢以在外許遞以曹遠振代之竝前望也
정조 13년 · 강
平安監司鄭昌聖以上言人高大彥嚴囚康哥兒探問馳啓
정조 13년 · 목
狀啓以爲因平壤人高大彥上言有斯速起送之命矣大彥處問其上言辭意睿筆欲爲奉來則大彥以爲睿筆奉安處卽渠姨毋夫張思國之家而今番上言之際思國子宇漸齎奉睿筆近到黃州偶得身病不能前進回至中和谷山地名不知康哥總角偸其衣裝之際竝睿筆而見失云矣大彥旣已上言則宇漸宜待朝家處分而私自奉持來往道路至於見失已極不敬近來人心有不可測或以希望之意敢作虛妄之設則罪實罔赦大彥着枷嚴囚別定可信人眼同宇漸委送谷山地跟尋康哥兒使之推得以爲齎來之地待其還現更爲登聞計料
정조 13년 · 강
咸鏡監可李秉模以士庶百歲以上抄啓
정조 13년 · 목
狀啓以爲連接各邑所報士庶年百歲以上未付同樞者姓名年歲開坐于後咸興府嘉善吳元實年一百端川府嘉善朴泰相年一百嘉善崔光洽年一百一甲山府嘉善李士金年一百一嘉善沈光輝年一百一
정조 13년 · 목
有隣以營建堂上啓言入廟日子不遠曾經春桂坊當參班時無職名人令該曹口傳付軍職恐合事宜矣從之敎以文蔭武罷削人竝書入待下批令該曹口傳付軍職又啓言弘文館西敦化門東兩水閣今方始役矣鐵箭門開閉必待標信請出而每當水潦之時或値深夜之際不敢煩講便致衝激此後如當開閉之際則言送政院際標信開閉俾無壅閼之弊而開門時一邊微稟自政院出給開金於司鑰及宣傳官騎曹堂郞眼同擧行宣傳官則仍爲留在待閉退歸恐合事宜而事關闕門開閉敢此仰達從之
정조 13년 · 강
遞承旨朴天衡曹遠振以金思穆尹㬦代之㬦尋遞以李家煥代之家煥尋遞竝前望也
정조 13년 · 목
天衡不爲仕進遠振違召㬦方在奪告身中家煥在外故也
정조 13년 · 강
有政吏曹判書李▣參判洪秉▣兵曹判書鄭好仁進
정조 13년 · 목
以沈鏶爲正言韓光植爲校理朴奎淳爲修撰李聖圭爲都總管○吳元實朴相泰崔光洽李士金沈光輝單付同知竝百歲以上人口傳也
정조 13년 · 강
命濟州定配罪人具純出陸量移
정조 13년 · 목
敎曰所犯雖極無狀曺學臣旣敍用濟州牧定配罪人具純出陸量移事分付○義禁府啓言具純長城府出陸量移請發遣府書吏自濟州牧執捉押付配所允之
정조 13년 · 강
命時囚元宅鎭保放
정조 13년 · 목
義禁府啓言元宅鎭原情以爲引滿廢務由嬖求賂事則渠初不親昵邑婢求賂一款無以指的仰對還穀以錢代捧事依營開米一千三百二十六石零太一百八十七石零租三千四百六十一石零合折米二千一百十九石零以每石價二兩五錢從民願作錢合七千十二兩二錢四分修成册報營二千六十八兩零據戶曹關及營關出給長興庫貢人金時亮其餘四千九百四十三兩內一千二百六十九兩零尙在未捧中欲待畢捧報營以錢移劃他邑貿虛殼充代錢事則依營關作錢數爻詳在糴案而本縣以穀多之致窮民輩每當歲末或給錢倉屬或面請統首符同移施無歲無之故渠果痛禁還民燒空殼事則穀品麤劣積爲痼弊排等分給則一民人以渠所受簸揚取實粒火空穀而去渠則初不貿空殼換實租民之燒火亦非由亦憎多發將差事則歲末送將校與里任檢納自是通行之事故渠果兩冬出送檢督若其搜括里閭者豈敢保其全無徐姓寡女事其子尙德與里任爭詰之際七十癃病之女被踢致命於里任全小大果爲成獄而至於冤死者六七言沒捕捉者也倉色殺人監營成獄事初無是事量田時收錢事則監色里任供饋固是民間擔當者而至於紙筆墨之費殆近千金不忍責出窮民本欲自備無分錢斂民之事云矣諸般貪虐一辭粧撰所當請刑而曾經都總經歷請上裁敎曰觀於渠供節節發明殆有甚於昨日李得駿引滿與嬖賂事初無一邑婢潛奸云爾則嬖之一字優可掉脫酒政之有犯無犯不爲指的納招何不更問乎發賣事爲慮穀多之積弊許令發賣而猶慮夫反爲民弊不拘詳定元式一從民願之意筵敎諄複關辭丁寧所謂幾兩幾錢之折定收捧也果無染指之事亦察吏奸之售乎嶺穀發賣民反有怨昨年特命行査該道至有兩邑守令重勘之擧渠邑安保其必無是弊此亦不可不更問處還民燒火空殼事無論流來痼弊之如是麤劣渠供亦不以爲全無是事雖與渠之貿空殼換實租有異旣有其跡宜更一問殺獄事疏語似過實此則一按可知量田收錢事供饋之外渠旣欲自備則疏語亦未免過實右項諸條中當問條件嚴問口招以聞仍以渠供及原疏謄關該道使卽親執詳査狀聞又啓言宅鎭更招以爲渠之酒戶本小一盃輒暈故一日不過一二次接口豈可因此廢務還穀發賣事職忝分憂豈敢一毫染指從民願定價報營亦爲開錄傳令各面里使之昭詳亦使還民作錢之數自懸錄於名下雖欲自犯着手無處下吏亦何敢售奸空殼燒火事積置虛殼不爲分給則國穀無以釐革故昨今兩年一巡分給適有一民燒火之擧賣空殼貿實穀之說干萬曖昧殺獄事收錢事前供盡達云矣請上裁敎以行査間保放農務方殷一日曠官可悶兩守令査啓嚴飭該道使卽星火修啓
정조 13년 · 강
行召對于誠正閣召見詣臺臺臣承旨李敏采閣臣李晚秀玉堂韓光植朴奎淳
정조 13년 · 목
節酌通編第二十卷畢講○持平權中憲正言沈鏶啓言三司合啓事體重大講筵罷後宜卽傳啓而入侍玉堂徑先退出以致闕啓請校理韓光植修撰朴奎淳推考從之○承旨金思穆啓言三司合啓批旨未下而入直玉堂陳疏徑出則行公諸玉堂所當入來承批仍爲入直而不此之爲半日伈泄至於省記塡空字徑出玉堂請牌未下之前忽復追省記入直已極郞當請入直玉堂竝從重推考不卽替直玉堂亦推考敎以俱有所失竝遞差
정조 13년 · 강
召見有司堂上徐有隣鄭昌順沈頤之于誠正閣
정조 13년 · 목
昌順啓言臣方兼帶內贍寺提調而日下積弊誠多可悶者本寺卽供上進排之衙門而寺屬員役有官貢物應下者進排各種以其餘剩代其料布者自是本寺設立之規模而前後官員見欺下吏之言許其預賣踏印成給已至年久今則預賣之下吏幾無存者立役之寺屬全無聊賴莫重進排之需殆無辦納之勢早晚生事可立而待若得有錢布衙門許貸數千兩公貨還退預賣之項物逐年除減於所受之米布則不過十年當爲盡報而貢物則如前自在可以蘇弊故臣於日前以此意與惠堂相議則惠堂亦以爲無損於公貨有補於本寺云且其貢價自惠廳上下則分數除留不煩徵督自可備報而公貨去來有非自下擅便敢此仰達從之頤之以刑曹判書啓言昨年自捕廳移送惠廳印僞造罪人金師默金光千兩囚而師默爛漫承款於捕廳矣光千昨年瘐斃之故今番本曹推覈之時師默推諉於已死之光千一變前招終不輪情事當加刑取服而師默本以廢疾之人在囚添篤兩脚貼在臀腿不能屈伸廢疾之人例不得施刑何以爲之乎敎曰一獄兩犯在所當念況癃廢如許訊覈無路則以此以彼宜卽決折金師默減死定配有隣以戶曹判書啓言瓦甎爲用最是緊重而挽近以來奸僞漸滋旣薄且劣多漏易碎至於宮闕事體何如而纔修旋改非但爲糜財費工之可惜而已故故相臣鄭弘淳尋常駭痛至以燔造不如式者當用極律爲言故相臣趙璥以不責員役專責貢人有所變通不無其效未過數年又復如前臣意則自今爲始必令兩郞官分掌躬管塡其字標如式燔造自本曹時時摘奸殫誠擧職者考殿最別加調用如有不如式者草記重勘事定式施行而時任郞廳中訓鍊去官人請令該曹另擇相換以爲責成從之敎曰嶺南山邑穀簿事誠可悶矣卿等今適入侍各陳所見有隣曰嶺南穀簿山沿俱病而山邑最甚臺閣言之御史言之前後道臣亦皆言之蓋其峙積之故分給居多分給居多故捧納不精畢竟流害專歸民間其所矯捄之方惟在於元穀移貿耗條發賣而移貿則反生弊端雖或以時裁處有難逐歲輒行最是耗條發賣實爲減數之要道故昨年稟議大臣往復道臣的量擧行而其中或有不願之邑未知事情之如何而如咸陽一邑素有痼弊獨不入其中此亦依他邑例發賣其他已變通諸邑外如有願者一體施行恐合事宜昌順曰嶺南穀簿爲諸道最故如咸陽居昌等邑爲弊滋甚今以前道臣日前所奏中北運穀二萬餘石縮穀事觀之近來穀簿之不實比前尤甚雖有自朝家移貿除弊之命山邑之穀耗上生耗不過數年爲弊如前若論儲穀之道宜在於沿邑可以救荒可以移轉山邑之穀漸次減除沿邑之穀漸次積峙則似可爲救弊之道矣頤之曰嶺南還弊之積痼專在穀物之積峙今當釐捄之日若無別般措處之道則流弊漸滋又將如前毋論山沿一從邑勢民情除出耗條年年發賣則似無偏多害民之患矣有隣曰僉議如此請以此出擧條分付從之
정조 13년 · 강
持平權中憲正言沈鎭聯箚賜批
정조 13년 · 목
箚略曰臣等詣臺傳啓之後召對有命章皇登筵矣講筵纔罷當入侍合啓而校理韓光植修撰朴奎淳不參傳啓徑先退去旣傳之啓又不承批忙忙出去合啓事體何等重大而前後擧措若是輕遽乎請光植奎淳亟施削職之典批以未承批徑出未免做錯削職則過矣推考
정조 13년 · 강
行抄啓文臣去三月朔課試試官吳載純徐有防
정조 13년 · 목
御題探花宴七言二十韻排律前佐郞尹永僖副司果徐榮輔檢閱金祖淳司僕正洪義浩二下同等命比較御題勒銘燕然山行七言古詩徐榮輔三上居首
정조 13년 · 강
慶尙監司洪檍以萊府負逋罪人孫處大等結案取招馳啓
정조 13년 · 목
該監司狀啓以爲罪人孫處大金鼎弘安處宅文錫豹孫潤大等公穀負逋情節依關辭具格同推考覈後親問結案取招而邊門穀物何等至重而恣意偸食若是無難者萬萬兇頑其在懲奸吏杜後弊之道竝施極律斷不可已請令該曹依律處斷○刑曹啓言罪人孫處大等莫重給倭來前後偸弄情節旣已承款係是一律請依法典照律報議政府詳覆施行允之
정조 13년 · 강
行召對于誠正閣承旨申耆閣臣李晚秀玉堂李祉永吳鼎源
정조 13년 · 목
講節酌通編第十一卷
정조 13년 · 강
有政吏曹判書李▣進
정조 13년 · 목
以李元采爲忠州牧使丁載遠爲蔚山府使
정조 13년 · 강
御誠正閣行抄啓文臣課講試官吳載純徐有防
정조 13년 · 목
甲辰選文臣去二月朔初次課講綱目畢講前正言韓商新粗居首再次課講講左傳司僕寺正洪義浩粗居首
정조 13년 · 강
命前翰林金祖淳給牒敍用前承旨金履正敍用
정조 13년 · 목
承旨李書九啓言前翰林金祖淳給牒敍用事命下矣請令該曹口傳付職仍卽牌招入直從之
정조 13년 · 강
分兵曹參知朴孝參陳疏賜批